text: Morgen-demonstration mod besparelser i Fredericia
  29 oktober 2014 kl. 06.42
  Social- og Omsorgsudvalget i Fredericia skal finde 12 millioner kroner i besparelser på 2015-budgettet, som udvalget mødes om onsdag morgen på Meldahls Rådhus. Fredericias misbrugere frygter at blive ramt og har indkaldt til demonstration forud for sparemødet.
  
  - Lad os stå sammen og vise vores utilfredshed omkring kommunens besparelser ifht. stoffri døgnbehandling, lyder opfordringen fra initiativtagerne til demonstrationen.
  Henning Due Lorentzen (A), formand for Social- og Omsorgsudvalget siger, at det er for tidligt at sige noget konkret om, hvor besparelserne vil blive udmøntet.
  Besparelserne er en følge af det overordnede budget for hele kommunen, der allerede i 2015 betyder, at der skal skæres 12 millioner kroner på det sociale område. I de følgende tre år lægges der op til endnu større nedskæringer. 
  Ifølge Social- og Omsorgsudvalgets handleplan skal besparelserne hentes ved effektiviseringer (bl.a. sammenlægninger af tilbud) og visitering af borgere til billigere tilbud.
  Se video - varighed 1 minut 23 sekunder:
  